Teie hovedgård

Teie hovedgård er en tidligere herregård og patrisiervilla som ligger på Teie på nordspissen av Nøtterøy, ved Byfjorden, i Tønsberg kommune i Vestfold. Dagens hovedbygning, som regnes som en av Norges fineste empirebygninger i murstein,Levende klassisk om Teie hovedgård   ble reist av Mathias Foyn i 1803. Huset ble restaurert av Tønsberg kommune i 1955 til bruk som representasjons- og skolebygning. Bygningen er fredet.

Historie

Teie hovedgård var i kirkegods i middelalderen og fikk gårdsnummer 1 på Nøtterøy. Den ble blant annet brukt som sommerresidens for biskopen i Oslo katolske bispedømme. Det er funnet ruiner av et middelaldersk kapell på stedet. Etter reformasjonen i 1537 ble eiendommen sekularisert og kom i hendene på patrisierslekter i Tønsberg. Blant disse eierne var den dansk-norske borgermesteren i Tønsberg Anders Madsen (1609–1670).  Fra 1720 til 1741 tilhørte den generalløytnant Johan Friedrich Frølich, (1681–1771), gift med Hilleborg von Wettberg, av dansk høydadel. Her vokste deres datter Cecilie Christine von Schøller (1720–1786) opp. I 1740 flyttet hennes familie til Trondheim da faren ble kommanderende general nordenfjells. Her arvet Cecilie Schøller Generalsgården i Munkegata og oppførte i årene (1774–78) Stiftsgården, som nå er kongebolig. Teie hovedgård ble regnet som adelig lystgård fra 1797 til 1804. Fra 1797 tilhørte den Føyn-familien (seinere Foyn). I 1796 grunnla skipperen og skipsrederen Mathias Samuelsen Føyn (1756–1820) Tønsberg reperbane på stedet for å lage tauverk til skip. Den nåværende hovedbygningen ble reist av den samme industriherren Mathias Føyn i 1803.Digital bokkopi av Asbjørn Bakken: Vestfold : historiske steder (1963, side 29)

Fra 1918 var Teie ubåtstasjon like nedenfor Teie hovedgård orlogsstasjon for Norges ubåtvesen.Festningsverk.no om Teie hovedgård 1940-1945  Stasjonen var i drift fram til april 1940, da den ble overtatt av den tyske okkupasjonsmakten. På området bygde tyskerne også en brakkeleir som etter andre verdenskrig ble overtatt av Tønsberg kommune. Kommunen restaurerte hovedbygningen etter sterkt forfall under krigen og anla Tønsberg yrkesskole på området. Skolen ble siden del av Færder videregående skole. Også deler av administrasjonen i Vestfold fylkeskommune har holdt til på stedet.

Teieskogen tilhørte opprinnelig Teie hovedgård. Siden kjøpte Nøtterøy kommune det meste av skogen, som på 1900-tallet for en stor del har blitt bebygd med boliger.

I Teie hovedgårds annen etasje er Teiesalen, som benyttes til konserter.

Referanser

Eksterne lenker
 Digital bokkopi av Erling Eriksen: Historien om Teie : en gammel patrisiergård (1958)
 Digital bokkopi av Carl E. Paulsen: Gamle Tønsberg : boken om folk og de gamle gater (1953, om Teie Hovedgård side 16-17)
 Historiske Vestfold om Teie hovedgård

Kategori:Herregårder i Norge
Kategori:Gårder i Tønsberg
Kategori:Kulturminner i Tønsberg